Чорна Борода

Чорна Борода — прозывка Едварда Тича,  Blackbeard,  Edward Teach, родженого около 1680, Бристол, Англицке кральовство — забитого 22. новембра 1718, остров Окракок, Атлантичный океан (днесь штат Сѣверна Каролина), едного из найславнѣйшых пиратох в истории, котрый став ся импозантнов поставов америцкого фолклора.

 Пират в английскых службах 
Мало што знати за его молодость и походжѣня, ани правдиве имя его не певне, бо суть тыж верзии Thatch и Thack, и мы, ачей, нигда ся не дознаме, котре е правдиве, бо пираты в тых часах звыкли были хосновати лем прозывку.

Хоть спочатку служив як найомный пират (privateer) англицкой кральовны Анны в часѣ англо-испанской войны (1701–1713), первый раз было чути за пирата Чорну Бороду аж в конци рока 1716. 

 Пират на вольных ногах 
В року 1717 заяв французску торгову шифу La Concorde, переробив ю на бойову зоз 40 канонами и, назвавши ю Помста кральовны Анны (Queen Anne’s Revenge), учинив ся найстрашнѣйшым пиратом Карибского моря, котрый насилствовав и рабловав при берегах англицкых колоний Вирджиния и Каролина. В року 1718 розбизовав ся во своей повной безкарности до того, же основав собѣ базу на островку при заливѣ Памлико, де контроловав приходячы до Каролины шифы и брав з них дань, дѣлячи ся з губернатором колонии Сѣверна Каролина Чарлзом Иденом. 

 Конець пиратства 
По скаргах плантаторох колонии Каролина вицегубернатор сосѣдной колонии Вирджиния послав двѣ военскы шифы под командов поручника Роберта Мейнарда, котрым по тяжком бою 22. новембра 1718 удало ся забити Чорну Бороду. Мертволѣ пирата одрубали голову и завѣсили на конци носового трама его шифы.

 См тыж 
 Остров Окракок

 Жерела и одказы 
 Blackbeard, English pirate. //Encyclopaedia Britannica
 American National Biography: Teach, Edward.

Катеґорія:Пираты